钦定古今图书集成/明伦汇编/官常典/第544卷 > 《李将军歌》罗洪先
## 钦定古今图书集成/明伦汇编/官常典/第544卷 > 《李将军歌》罗洪先

“五溪西南山刺天，千盘万箐幽且坚。岚腥水毒不可
渡，昏昏白昼沉鸟鸢。帝窜三苗曾此地，或云槃瓠居
仍传。魑魅过从喜得侣，山川感召生何偏。窄衫鬌髻
号鬼国，腰镰挟弩亲农田。迩来跳梁犯楚塞，下令用
兵垂十年。武陵屡奏南征曲，毕口频移上将权。已闻
调发牵两省，况复节制同三边。未见泸水走孟获，空”
留铜柱镌文渊。将军胄出西平王，忠武世业何煌煌。
生来相貌似熊虎，口谈韬略虬髯张。往时提军入镇
筸，叱咤诸蛮如犬羊。时危正藉酬恩力，志奋宁须绝
技长。即今头衔比都统，兼报开府临辰阳。胸中甲兵
富群策，胡为噤不呻其吭。岂欲万全报天子，伐心在
谋不在彊。我老无能抱图史，染翰濡毫发语狂。拟作
《五溪旋凯赋》，且待将军投报章。